[E]go Galterus abbas et totus conventus Vallis lucentis omnibus presentes litteras inspecturis salutem in vero Salutari. Noverit universitas vestra quod cum Reinaudus de Villa nova Divitum presbiter de Dirreio, per quandam compositionem teneret a nobis ad vitam suam quoddam molendinum apud Poisiacum et quinque sollidos annui redditus et tres sextarios avene et duos panes sub precio quatuor denariorum et duas gallinas in costumis super tres ochas et peciam terre arabilis que est justa locum qui dicitur Sollain que movet a fabrica Sancti Johannis de Poisiaco sub annuo censu unius denarii que omnia post decessum ipsius Renaudi ad ecclesiam nostram de consensus ejusdem Renaudi et heredorum suorum debebant cum integritate reverti. Tandem ipse Renaudus, bonorum virorum inductus consilio, ut sic paci et quieti ecclesie nostre provideret in posterum, de omnibus supradictis se in manu venerabilis viri G. archidiaconi et officialis devestiens, tam de molendino quam de aliis rebus supranominatis, dictam ecclesiam nostram, per manum ipsius officialis, voluit et fecit sollempniter investiri, nichil juris omnino sibi vel suis heredibus in eisdem rebus retinens quod ad possessionem vel proprietatem sub religione juramenti, firmiter repromittens se ecclesie nostre de his omnibus bona fide garantiam legitimam portaturum. Sane in recompensationem hujus gracie nobis facte nos dicto Renaudo assignavimus tres modios bladi laudabilis et boni ad mensuram Ville nove Archiepiscopi quos ipse ad vitam suam tantum singulis annis infra Natale Domini percipiet in grangia nostra de Luvanna, unum videlicet modium frumenti, unum siliginis et tercium de avena et quatuor modios vini rubei laudabilis et boni in cellario nostro ad cuvam ad mensuram Autisiodorensem infra quatuor dies ei solvendum postquam a nobis de recipiendo vino fuerit requisitus. Hanc autem assignationem tam bladi quam vini sibi factam memoratus Renaudus nulli omnino hominum assignare seu obligare, vendere vel commutare poterit qui post decessum ipsius Renaudi adversus ecclesiam nostram possit vel debeat super aliquam questionem movere. In cujus rei memoriam presentes litteras sigillo nostro fecimus roborari. Actum anno Gracie M° CC° vicesimo mense marcio.